會景亭 寶峰亭
作者：司馬光
朝代：宋

paragraphs: 孤亭冠山椒，下視物不隔。
六合縱心賞，萬家窮目力。
髻鬟烏奴翠，衣带嘉陵碧。
霞生白水尾，日没九隴脊。
煙凝朝夕市，塵飛往來驛。
雖復對紛紜，何嘗改岑寂。
實兼觀風遠，非徒選勝適。
巴峽少平田，每苦天宇窄。
及兹伏櫺檻，坐瞰南北極。
先君昔乘軺，名題古寺壁。
侍行尚垂髫，孤露今戴白。
讀君登臨詩，舊遊皆歷歷。
永無膝下歡，終篇涕霑臆。